JMT แจกปันผลระหว่างกาล 0.33 บ./หุ้น เคาะจ่าย 24 เม.ย.63
JMT แจกปันผลระหว่างกาล 0.33 บ./หุ้น เคาะจ่าย 24 เม.ย.63
8 เม.ย. 2563

นายสุทธิรักษ์ ตรัยชิรอาภรณ์ ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT เปิดเผยว่า เพื่อปฏิบัติตามมาตรการของภาครัฐในการป้องกันการแพร่ระบาดของโรคโควิด-19 ที่ประชุมคณะกรรมการบริษัทฯ จึงมีมติแจ้งเลื่อนกำหนดการประชุมสามัญผู้ถือหุ้นของ JMT ออกไปอย่างไม่มีกำหนด จากเดิมกำหนดวันที่ 10 เมษายน 2563 เวลา 11.00 น. ที่สำนักงานใหญ่ 189 อาคารเจมาร์ท บี ชั้น 2 ถนนรามคำแหง แขวงราษฎร์พัฒนา เขตสะพานสูง กรุงเทพมหานคร โดยการเลื่อนประชุมดังกล่าวไม่กระทบสิทธิผู้ถือหุ้นในกรณีมีการจ่ายเงินปันผล
พร้อมกันนี้ บริษัทอนุมัติการจ่ายเงินปันผลระหว่างกาล แทนการจ่ายปันผลประจำปี โดยจ่ายเงินปันผลระหว่างกาลจากกำไรของบริษัทในงวดครึ่งปีหลัง ในอัตราเดิมที่ 0.33 บาทต่อหุ้น กำหนดรายชื่อผู้มีสิทธิได้รับปันผล (Record date) 10 เมษายน 2563 วันที่จ่ายปันผล 24 เมษายน 2563 เมื่อรวมการจ่ายเงินปันผลระหว่างกาลในงวดครึ่งปีแรก ที่ได้จ่ายไปแล้วในอัตรา 0.25 บาทต่อหุ้น คิดเป็นอัตราการจ่ายปันผลรวม 0.58 บาทต่อหุ้น
ด้านธุรกิจบริหารหนี้ยังเดินหน้าตามแผนงานที่วางไว้ ปัจจุบันมีพอร์ตบริหารหนี้สะสมอยู่ที่ 177,000 ล้านบาท สามารถทยอยรับรู้รายได้จากกระแสเงินสดที่เข้ามาอย่างต่อเนื่อง และมองเป็นโอกาสเข้าไปซื้อหนี้ด้อยคุณภาพเข้ามาบริหารเพิ่มเติมจากสถาบันการเงิน วางงบลงทุนซื้อหนี้เข้ามาบริหารที่ 4,500 ล้านบาท สูงขึ้นเมื่อเทียบกับปีก่อน โดยให้ความสำคัญกับคุณภาพของพอร์ตหนี้ที่ซื้อเข้ามาบริหารด้วย เพื่อไม่ให้กระทบกับการบริหารและจัดเก็บหนี้ในระยะถัดไป
“ผู้ถือหุ้น มั่นใจได้ ธุรกิจของ JMT แข็งแกร่ง แม้ในยามวิกฤต มองว่าจะมีโอกาสซ่อนอยู่เสมอ สถานการณ์การแพร่ระบาดในครั้งนี้กลุ่มบริษัทจะให้ความร่วมมือตามมาตรการรัฐอย่างเต็มที่ เพื่อให้สถานการณ์คลี่คลายโดยเร็วที่สุด และในขณะเดียวกัน ยังเดินหน้าซื้อหนี้ด้อยคุณภาพเสริมพอร์ต สร้างโอกาสการเติบโตในอนาคต” นายสุทธิรักษ์ กล่าว